মার্কিন রাষ্ট্রদূতের গাড়ির ওপর সশস্ত্র হামলা
নৈশভোজ শেষে রাত ১১টার সময় যখন রাষ্ট্রদূত বার্নিকাট তার গাড়িতে উঠছিলেন তখনই একদল সশস্ত্র লোক হামলা চালায়। এ সম্পর্কে ড. বদিউল আলম মজুমদার মোহাম্মদপুর থানায় একটি এজাহার দায়ের করেছেন।
ঢাকায় নিযুক্ত মার্কিন রাষ্ট্রদূত মার্শা বার্নিকাটের গাড়ির ওপর সশস্ত্র হামলা হয়েছে । শনিবার রাত ১১টার সময় ঢাকার মোহাম্মদপুরে এই হামলার ঘটনা ঘটে । মার্কিন দূতাবাসের এক বিজ্ঞপ্তিতে বলা হয়েছে, মোটর সাইকেল আরোহীসহ একদল সশস্ত্র লোক রাষ্ট্রদূতের গাড়ি লক্ষ্য করে হামলা চালায় । রাষ্ট্রদূত ও তার নিরাপত্তায় নিয়োজিত দল অক্ষত অবস্থায় ঘটনাস্থল ত্যাগ করেন । তবে রাষ্ট্রদূতের নিরাপত্তা টিমের দুটি গাড়ির কিছুটা ক্ষতি হয়েছে। ঘটনাটি ঘটেছে মোহাম্মদপুরের ইকবাল রোডে সুজন সম্পাদক ড. বদিউল আলম মজুমদারের বাসভবনের সামনে । রাষ্ট্রদূত মিঃ মজুমদারের আমন্ত্রণে একটি নৈশভোজে অংশ নিতে সেখানে গিয়েছিলেন । গণফোরাম সভাপতি ড. কামাল হোসেন, সুজনের প্রেসিডেন্ট হাফিজউদ্দিন আহমেদসহ কয়েকজন অতিথিও এতে অংশ নেন । নৈশভোজ শেষে রাত ১১টার সময় যখন রাষ্ট্রদূত বার্নিকাট তার গাড়িতে উঠছিলেন তখনই একদল সশস্ত্র লোক হামলা চালায়। এ সম্পর্কে ড. বদিউল আলম মজুমদার মোহাম্মদপুর থানায় একটি এজাহার দায়ের করেছেন। এতে তিনি বলেছেন, দুর্বৃত্তরা বার্নিকাটের গাড়ির পেছন পেছন ধাওয়া করে এবং ইট-পাটকেল ছুড়ে মারে। তারা পিস্তল ও লাঠিসোটা বহন করছিল। শুধু তাই নয়, তারা বার্নিকাটের গাড়িতে আগুন দেয়ারও উস্কানি দিচ্ছিল। ভয়েস অব আমেরিকার এই সংবাদদাতাকে বদিউল আলম মজুমদার কিভাবে এই ঘটনা ঘটলো তার বিবরণ দিয়েছেন। ডেইলি স্টারের সম্পাদক মাহফুজ আনাম এই ঘটনার নিন্দা জানিয়ে বলেন, তার আশা এতে দু’দেশের সম্পর্কে প্রভাব ফেলবে না। সিনিয়র সাংবাদিক ও নিউজ টুডের সাবেক সম্পাদক রিয়াজ উদ্দিন আহমদ বলেন, এ ধরনের ঘটনা নজিরবিহীন। ওদিকে তথ্যমন্ত্রী হাসানুল হক ইনু সংবাদ মাধ্যমকে বলেছেন, সরকার এই ঘটনার তদন্ত শুরু করেছে।